4. การประกอบธุรกิจของแต่ละสายผลิตภัณฑ์

 4.1 ลักษณะบริการ

 ธุรกิจท่าเทียบเรือ

บริษัท บางปะกง เทอร์มินอล จำกัด (มหาชน) “บริษัท”ประกอบธุรกิจการให้บริการท่าเทียบเรือ
และบริการอื่นๆ ที่เกี่ยวข้องกับการขนส่งสินค้าทางทะเล
โดยลูกค้าของบริษัทจะมีทั้งลูกค้าที่เป็นเจ้าของเรือ
เจ้าของตู้สินค้าและผู้นำเข้าและส่งออกสินค้าระหว่างประเทศ
ทั้งนี้บริษัทจะให้บริการท่าเทียบเรือกับลูกค้าที่เป็นเจ้าของเรือขนส่งตู้คอนเทนเนอร์ระหว่างประเทศในเส้นทางการเดินเรือระหว่างประเทศไทย
ฮ่องกง มาเลเซีย ฟิลิปปินส์ สิงคโปร์ เวียตนาม สาธารณรัฐประชาชนจีน และบรูไน
โดยตู้คอนเทนเนอร์ที่บรรทุกในเรือดังกล่าวมีทั้งตู้เปล่าและตู้ที่บรรจุสินค้าเพื่อการนำเข้าและส่งออกตามเส้นทางการเดินเรือดังกล่าวข้างต้น
รวมทั้งใช้บริการอื่นๆภายในท่าเทียบเรือของบริษัทอันได้แก่ บริการโรงพักสินค้า ขนถ่ายสินค้า
บรรจุและแยกสินค้า ซ่อมแซมตู้สินค้า และบริการอื่นๆ ที่เกี่ยวข้อง

แต่เนื่องจากผลกระทบของเศรษฐกิจในปัจจุบันทำให้สินค้านำเข้าและส่งออกได้ลดจำนวนลงอย่างมาก
ทำให้เรือเดินทะเลระหว่างประเทศไม่ได้เข้าเทียบท่าเรือของบริษัทตั้งแต่กลางปี 2551 เป็นต้นมา
ดังนั้นการประกอบธุรกิจหลักของบริษัทจึงได้แก่การให้บริการแก่เรือชายฝั่งที่ขนส่งสินค้าโดยระบบตู้คอนเทนเนอร์ระหว่างสุราษฏร์ธานีและท่าเรือบางปะกง
และเรือเทกองที่บรรทุกสินค้านำเข้ามาเทียบท่าเรือของบริษัท
โดยการให้บริการบางประเภทภายในท่าเทียบเรือนั้น
บริษัทได้ว่าจ้างบุคคลภายนอกให้ดำเนินการแทน ได้แก่ การขนส่งตู้คอนเทนเนอร์
และการบรรจุและแยกสินค้า ซึ่งต้องใช้แรงงานจำนวนมาก
ทั้งนี้เพื่อลดภาระในการบริหารงานด้านบุคคล และค่าใช้จ่ายอื่นๆที่เกี่ยวข้อง
(รายละเอียดพิจารณาได้จากข้อ 5.2)

ท่าเทียบเรือของบริษัทตั้งอยู่ที่ เลขที่ 8/1 หมู่ที่ 8 ถนนสุขุมวิท (บางนา-ตราด) กม. 52
ตำบลท่าข้าม อำเภอบางปะกง จังหวัดฉะเชิงเทรา
ท่าเทียบเรือมีลักษณะเป็นสะพานยื่นออกไปในแม่น้ำบางปะกงยาวประมาณ 147 เมตร
มีความกว้างหน้าท่าประมาณ 30 เมตร ความยาวหน้าท่าเรือประมาณ 148 เมตร
ระดับความลึกหน้าท่า 8 เมตร จากระดับน้ำทะเลปานกลาง มีร่องน้ำลึกประมาณ 9 เมตร
วัดจากระดับน้ำทะเลปานกลาง สามารถรับเรือสินค้าระวางขับน้ำสูงสุดขนาด 10,000 เดทเวทตัน
(DWT)

ปริมาณเรือสินค้าที่ใช้บริการท่าเทียบเรือของบริษัทในระยะ 5 ปีที่ผ่านมา เป็นดังนี้

+---------+--------------------+-------------------+------------------+
| ปี       | จำ                 | จำนวนเรือชายฝั่ง     | จำนวนเรือเทกอง    |
|         | นวนเรือระหว่างประเทศ |                   |                  |
|         |                    | (ลำ)              | (ลำ)             |
|         | (ลำ)               |                   |                  |
+---------+--------------------+-------------------+------------------+
| 2548    | 201                | -                 | -                |
+---------+--------------------+-------------------+------------------+
| 2549    | 143                | 135               | -                |
+---------+--------------------+-------------------+------------------+
| 2550    | 86                 | 241               | -                |
+---------+--------------------+-------------------+------------------+
| 2551    | 7                  | 82                | -                |
+---------+--------------------+-------------------+------------------+
| 2552    | -                  | 105               | 11               |
+---------+--------------------+-------------------+------------------+

บริษัทสามารถให้บริการรองรับจำนวนตู้สินค้าได้เต็มกำลังความสามารถที่ 250,000 TEUS ต่อปี
ทั้งนี้จำนวนตู้ที่ขนถ่ายผ่านท่าเทียบเรือของบริษัทในระยะ 5 ปีที่ผ่านมา เป็นดังนี้

+--------+------------+----------+------------------+-----------------+
|        | ปริมาณต     |          | ปริมาณตู้คอนเทนเนอร์ | ปริมาณสินค้าเทกอง  |
|        | ู้คอนเทนเนอร์ |          |                  |                 |
|        |            |          | รวม              |                 |
|        | (ทีอียู)      |          |                  |                 |
+========+============+==========+==================+=================+
| ปี      | ตู้หนัก       | ตู้เปล่า    | ทีอียู              | ตัน              |
+--------+------------+----------+------------------+-----------------+
| 2548   | 44,621     | 60,540   | 105,161          | -               |
+--------+------------+----------+------------------+-----------------+
| 2549   | 39,456     | 40319    | 79,775           | -               |
+--------+------------+----------+------------------+-----------------+
| 2550   | 30,302     | 25,822   | 56,124           | -               |
+--------+------------+----------+------------------+-----------------+
| 2551   | 5,718      | 5,785    | 11,503           | -               |
+--------+------------+----------+------------------+-----------------+
| 2552   | 3,699      | 2,498    | 6,197            | 67,533          |
+--------+------------+----------+------------------+-----------------+

หมายเหตุ : ทีอียู ( TEU=Twenty-foot equivalent unit)
เป็นหน่วยมาตรฐานที่ใช้วัดขีดความสามารถของเรือสินค้าและท่าเทียบเรือ

บริษัทมีโรงพักสินค้าและลานพักตู้สินค้าของบริษัทมีพื้นที่รวมทั้งสิ้น 137,580 ตารางเมตร
สามารถรองรับตู้สินค้าได้ทั้งสิ้นจำนวน 15,000 TEUS โดยแบ่งเป็นดังนี้

+--------------------------------+-----------------+-------------------+
| ประเภทของคลังสินค้า               | จำนวนอาคาร      | จำนวนพื้นที่          |
|                                |                 | (ตารางเมตร)       |
+================================+=================+===================+
| อาคารโรงพักสินค้า                 | สินค้าขาเข้า 2 หลัง | 12,200            |
|                                | ^(1/)           |                   |
|                                |                 | 5,000             |
|                                | สินค้าขาออก 1 หลัง |                   |
|                                | ^(2/)           |                   |
+--------------------------------+-----------------+-------------------+
| พื้นที่ลานพักตู้สินค้า                  |                 | 119,330           |
|                                |                 |                   |
| (                              |                 |                   |
| รวมพื้นที่ในและนอกเขตทำเนียบเท่าเรือ) |                 |                   |
+--------------------------------+-----------------+-------------------+
| พื้นที่เก็บสินค้าอันตราย ^(2/)         |                 | 150               |
+--------------------------------+-----------------+-------------------+
| พื้นที่เก็บตู้สินค้าห้องเย็น ^(2/)        |                 | 900               |
+--------------------------------+-----------------+-------------------+
| รวม                            |                 | 137,580           |
+--------------------------------+-----------------+-------------------+

หมายเหตุ : 1/ โรงพักสินค้าขาเข้า 2 หลัง ตั้งอยู่ทั้งในและนอกเขตทำเนียบท่าเรือ
โดยอาคารที่อยู่ในเขตทำเนียบท่าเรือมีพื้นที่ 7,200 ตารางเมตร
และอาคารที่อยู่นอกเขตทำเนียบท่าเรือมีพื้นที่ 5,000 ตารางเมตร
ซึ่งในปัจจุบันบริษัทได้ปรับพื้นที่โรงพักสินค้าขาเข้าในเขตทำเนียบท่าเรือประมาณร้อยละ 65
ของพื้นที่โรงพักสินค้ามาใช้เป็นพื้นที่สำหรับโรงพักสินค้าขาออก

2/ ตั้งอยู่นอกเขตทำเนียบท่าเรือ

นอกจากนี้ในการประกอบธุรกิจบริษัทได้รับใบอนุญาตจากหน่วยงานที่เกี่ยวข้อง เพื่อดำเนินการต่างๆ
รวมทั้งได้รับบัตรส่งเสริมการลงทุน โดยได้รับสิทธิประโยชน์ด้านภาษีจนถึงวันที่ 29 มิถุนายน 2550
(รายละเอียดของใบอนุญาตและบัตรส่งเสริมการลงทุน พิจารณาได้จากรายละเอียดในข้อ 5.2 )
จากอดีตที่ผ่านมาบริษัทได้ปฏิบัติตามกฎระเบียบและเงื่อนไขที่กำหนดในใบอนุญาตต่างๆอย่างเคร่งครัด
ซึ่งผู้บริหารของบริษัทเชื่อมั่นว่าบริษัทจะไม่มีปัญหาในการขอต่ออายุของใบอนุญาตต่างๆ

 ธุรกิจขนส่งในประเทศ

บริษัท บีทีซี โคสทอล จำกัด “บีทีซี โคสทอล”
จัดตั้งขึ้นเพื่อประกอบกิจการขนส่งสินค้าในประเทศทางทะเล มีเรือลากจูงจำนวน 1 ลำ
บริการนำร่องให้กับเรือบรรทุกตู้คอนเทนเนอร์ที่เข้าเทียบท่าเรือบางปะกง ตั้งแต่เดือน สิงหาคม
2547 โดยมีเส้นทางระหว่างจุดทอดสมอแม่น้ำบางปะกง กับ ท่าเรือบางปะกง
และได้ขายเรือลากจูงจำนวน 1 ลำ และเรือลำเลียงจำนวน 4 ลำ ในเดือน ตุลาคม 2551
ปัจจุบันได้จดทะเบียนเลิกและชำระบัญชีเสร็จสิ้นตั้งแต่วันที่ 24 มิถุนายน 2552
หลังจากได้ขายเรือลากจูง 1 ลำสุดท้ายในเดือน กุมภาพันธ์ 2552 บีทีซี
โคสทอลได้รับบัตรส่งเสริมการลงทุน โดยได้รับสิทธิประโยชน์ด้านภาษีสำหรับกำไรสุทธิไม่เกินร้อยละ
100 ของเงินลงทุนมีกำหนดเวลา 8 ปี

ธุรกิจขนส่งระหว่างประเทศ

บริษัท แพลทตินั่ม คอนเทนเนอร์ไลน์ส จำกัด “แพลทตินั่ม” เป็นบริษัทย่อยของบริษัท
ประกอบกิจการขนส่งสินค้าระหว่างประเทศทางทะเล มีเรือบรรทุกตู้คอนเทนเนอร์จำนวน 1 ลำ
แพลทตินั่มมีบริษัทย่อยทั้งหมด 3 บริษัท ได้แก่ บริษัท แพลทตินั่ม เจด จำกัด “เจด”, บริษัท
แพลทตินั่ม ไดมอนด์ จำกัด “ไดมอนด์” และบริษัท แพลทตินั่ม เอ็มเมอรัลด์ จำกัด “เอ็มเมอรัลด์”
โดยแพลทตินั่มลงทุนใน เจดและไดมอนด์ ในสัดส่วนร้อยละ 100 และแพลทตินั่มลงทุนร่วมกับบริษัทใน
เอ็มเมอรัลด์ในสัดส่วนร้อยละ 55 : 45 สรุปกองเรือของกลุ่มแพลทตินั่มมีทั้งหมดจำนวน 4 ลำ
เนื่องจากแต่ละบริษัทมีเรือบริษัทละ 1 ลำ
ทุกลำเป็นเรือสัญชาติไทยและขนส่งสินค้าในเส้นทางการเดินเรือในแถบเอเชียเหนือ
ปัจจุบันแพลทตินั่มได้ขายเรือให้กับ DYNAMIC PLUSLINE SDN BHD
ประกอบกิจการในประเทศมาเลเซียและไม่มีความเกี่ยวข้องกับแพลทตินั่มหรือบริษัท วิทเลอร์
ซึ่งเป็นผู้ถือหุ้นของแพลทตินั่ม ในราคาสูงกว่าราคาประเมินที่ประเมินโดย บริษัท อเมริกัน
แอ๊พแพรซัล (ประเทศไทย) จำกัด เล็กน้อย
อย่างไรก็ตามแพลทตินั่มยังมีการลงทุนโดยผ่านบริษัทย่อยของแพลทตินั่มซึ่งประกอบกิจการขนส่งสินค้าระหว่างประเทศทางทะเลต่อไป

ทั้งนี้ทุกบริษัทได้รับบัตรส่งเสริมการลงทุน
โดยได้รับสิทธิประโยชน์ด้านภาษีสำหรับกำไรสุทธิไม่เกินร้อยละ 100 ของเงินลงทุนมีกำหนดเวลา 8
ปี

 4.2 การตลาดและภาวะการแข่งขัน

 4.2.1 ลักษณะลูกค้าและกลุ่มลูกค้าเป้าหมายของบริษัท

 ธุรกิจท่าเทียบเรือ

ลักษณะลูกค้าและกลุ่มลูกค้าเป้าหมายของบริษัท ได้แก่ บริษัทที่เป็นเจ้าของเรือ
เจ้าของตู้สินค้าและผู้นำเข้าและส่งออกสินค้าทางเรือ
ซึ่งลูกค้าเหล่านี้เป็นลูกค้าที่ขนส่งสินค้าทางเรือเป็นหลักไม่ว่าจะเป็นเรือบรรทุกตู้คอนเทนเนอร์หรือเรือเทกอง
โดยขนส่งสินค้าที่นำเข้าและส่งออกตามเส้นทางการเดินเรือระหว่างประเทศไทย ฮ่องกง มาเลเซีย
ฟิลิปปินส์ สิงคโปร์และเวียตนาม
ส่วนเรือชายฝั่งจะขนส่งสินค้าตามเส้นทางระหว่างท่าเทียบเรือบางปะกงและสุราษฏร์ธานี

ปัจจุบันบริษัทมีลูกค้าที่ใช้บริการท่าเทียบเรือประจำ 4 ราย
ซึ่งเป็นลูกค้าที่เป็นเจ้าของเรือชายฝั่งจำนวน 1 ราย
ลูกค้าที่เป็นเจ้าของเรือคอนเทนเนอร์และเจ้าของสินค้าเทกองจำนวน 2 ราย
และลูกค้าที่เป็นบริษัทผู้ผลิตเครื่องกีฬาที่มาใช้บริการฝากเก็บสินค้าในคลังสินค้าของบริษัท
เพื่อทำการคัดแยกและบรรจุสินค้าเข้าตู้คอนเทนเนอร์เพื่อส่งออกไปยังต่างประเทศต่อไป

บริษัทมีรายได้แยกตามประเภทของลูกค้า ได้แก่ บริษัทที่เป็นเจ้าของเรือ
บริษัทที่เป็นเจ้าของตู้สินค้าและผู้นำเข้าและส่งออกสินค้าทางเรือซึ่งได้รวมถึงสินค้าเทกองด้วย ในปี
2551 คิดเป็นร้อยละ 21, 16 และ 63 ของรายได้รวม ตามลำดับ และในปี 2552
สัดส่วนของรายได้ดังกล่าวคิดเป็นร้อยละ 18, 9 และ 73 ของรายได้รวมตามลำดับ

 ธุรกิจขนส่งในประเทศ

บริษัท บีทีซี โคสทอล จำกัด (“โคสทอล”) จัดตั้งขึ้นเพื่อขนส่งสินค้าในประเทศ
โดยมีเรือลากจูงไว้เพื่อให้บริการ โดยมีกลุ่มลูกค้าเป้าหมายได้แก่ ท่าเทียบเรือ
บริษัทเรือลำเลียงและลูกค้าทั่วไป ทั้งนี้บีทีซี
โคสทอลได้ให้บริการเรือลากจูงเพื่อการนำร่องให้กับเรือบรรทุกตู้คอนเทนเนอร์ในเส้นทางระหว่างจุดทอดสมอปากแม่น้ำบางปะกงกับท่าเรือของบริษัท
บางปะกง เทอร์มินอล จำกัด (มหาชน) ซึ่งบีทีซี โคสทอล
ได้เข้าเป็นผู้ดำเนินการแทนบุคคลภายนอกที่บริษัทว่าจ้างไว้เดิม
ปัจจุบันโคสทอลได้จดทะเบียนเลิกและชำระบัญชีเสร็จสิ้นตั้งแต่วันที่ 24 มิถุนายน 2552

ธุรกิจขนส่งระหว่างประเทศ

บริษัท แพลทตินั่ม คอนเทนเนอร์ไลน์ส จำกัด
เป็นบริษัทที่ดำเนินธุรกิจการขนส่งระหว่างประเทศทางทะเล
ซึ่งปัจจุบันให้บริการขนส่งในแถบเอเชียเหนือและมีกลุ่มบริษัทลูกค้าเป้าหมายที่เป็นสายการเดินเรือที่มีเครือข่ายการทำงานของตัวแทนและนายหน้าที่กระจายอยู่ในประเทศต่าง
ๆ ในภูมิภาคเอเชีย โดยซื้อระวางเรือกับกองเรือของกลุ่มแพลทตินั่ม
ทั้งนี้ขึ้นอยู่กับเส้นทางการเดินเรือที่ลูกค้าต้องการส่งสินค้าไปยังจุดหมายปลายทาง
แพลทตินั่มได้แต่งตั้งให้ Hub Shipping Sdn Bhd (HUB) เป็นตัวแทนในการบริหารกองเรือ
เนื่องจาก HUB
เป็นบริษัทสายการเดินเรือในประเทศมาเลเซียที่มีประสบการณ์และความชำนาญในด้านการบริหารจัดการกองเรือ
และมีเครือข่ายกระจายอยู่ในประเทศต่าง ๆ เป็นจำนวนมาก
รวมถึงการมีความสัมพันธ์ที่ดีกับลูกค้ามาเป็นเวลานาน ดังนั้นการที่ HUB
เข้ามาบริหารกองเรือของกลุ่มแพลทตินั่ม
จึงเป็นการสร้างเครือข่ายการทำงานซึ่งมีความสำคัญกับระบบการขนส่งโดยตู้คอนเทนเนอร์เป็นอย่างมาก
ทั้งนี้ HUB เป็นบริษัทที่ถือหุ้นใน Whittler Co.,Ltd. ซึ่งเป็นผู้ถือหุ้นใหญ่ในบริษัทและแพลทตินั่ม
ปัจจุบันแพลทตินั่มได้ขายเรือที่มีอยู่จำนวน 1 ลำ คือ เรือ MV.Trillium
ซึ่งเรือลำดังกล่าวเป็นสินทรัพย์หลักของแพลทตินั่ม
อย่างไรก็ตามแพลทตินั่มยังมีการลงทุนโดยผ่านบริษัทย่อยของแพลทตินั่มซึ่งประกอบกิจการขนส่งระหว่างประเทศต่อไป

4.2.2 กลยุทธ์การแข่งขัน

 ธุรกิจท่าเทียบเรือ

จากความได้เปรียบของสถานที่ตั้งของท่าเทียบเรือบางปะกงอยู่ห่างจากกรุงเทพฯ
เป็นระยะทางเพียง 52 กิโลเมตร
และตั้งอยู่ใกล้กลุ่มลูกค้าเป้าหมายที่สำคัญซึ่งเป็นบริษัทที่ผลิตและจำหน่ายสินค้าเพื่อการส่งออก เช่น
นิคมอุตสาหกรรมต่าง ๆ ที่ตั้งอยู่บนถนนบางนา-ตราด
รวมถึงการมีพื้นที่ของท่าเทียบเรือติดกับพื้นที่ของโรงพักสินค้าเพื่อตรวจปล่อยของขาเข้าและบรรจุของขาออกที่ขนส่งโดยระบบคอนเทนเนอร์
นอกเขตทำเนียบท่าเรือ (รพท./ICD) ที่ริมน้ำ
ซึ่งทำให้บริษัทสามารถตอบสนองความความต้องการของลูกค้าได้อย่างเต็มที่
แต่จากสภาวะเศรษฐกิจในปัจจุบันทำให้ลูกค้าของบริษัทที่ประสบปัญหาได้ลดปริมาณการส่งออกลงเป็นอย่างมาก
ซึ่งส่งผลกระทบโดยตรงต่อบริษัท บริษัทจึงได้พยายามหากลุ่มลูกค้าใหม่ เช่น
กลุ่มลูกค้าที่ขนส่งสินค้าโดยเรือเทกอง ซึ่งจากระยะเวลา 1 ปี ที่ผ่านมา
บริษัทได้พยายามพัฒนาการให้บริการกับลูกค้าใหม่เพื่อสร้างความพึงพอใจให้ลูกค้าจนเป็นที่ยอมรับและเพิ่มปริมาณการขนส่งเข้าท่าเทียบเรือของบริษัทอย่างต่อเนื่อง
ประกอบกับพยายามรักษากลุ่มลูกค้าเดิมบางส่วนไว้ให้ได้มากที่สุด

 ธุรกิจขนส่งในประเทศ

สืบเนื่องจากธุรกิจการขนส่งเป็นปัจจัยสำคัญสำหรับอุตสาหกรรมทั่วไป
การพัฒนาการให้บริการขนส่งให้เป็นที่น่าเชื่อถือ อำนวยความสะดวกแก่ลูกค้า
ทั้งในสินค้าที่ทำการขนส่งและในด้านความปลอดภัย
ความตรงต่อเวลาและรับผิดชอบต่อการสูญเสียที่อาจเกิดขึ้นในระหว่างการขนส่ง
เมื่อถูกเปรียบเทียบกับธุรกิจประเภทเดียวกัน ซึ่งผู้บริหารได้ตระหนักถึงความสำคัญ
โดยพยายามรักษาระดับและพัฒนาคุณภาพให้มีศักยภาพในการดำเนินธุรกิจ

ธุรกิจขนส่งระหว่างประเทศ

จากพื้นฐานการประกอบธุรกิจขนส่งระหว่างประเทศของกลุ่มแพลทตินั่ม
โดยมีเครือข่ายการทำงานของตัวแทนที่กระจายอยู่ตามประเทศต่าง ๆ
ตามเส้นทางการเดินเรือในกลุ่มประเทศที่ผู้บริหารได้เล็งเห็นถึงแนวโน้มการเจริญเติบโตทางเศรษฐกิจในอนาคต
ถึงแม้ผลการดำเนินงานของธุรกิจการขนส่งระหว่างประเทศจะยังไม่ดีขึ้น
เนื่องจากผลกระทบของเศรษฐกิจในปัจจุบันและยังอาจกระทบต่อไปอีกระยะหนึ่ง
แต่ธุรกิจการขนส่งระหว่างประเทศก็ยังคงต้องดำเนินต่อไป
เนื่องจากการขนส่งระหว่างประเทศยังต้องเป็นตัวขับเคลื่อนระบบเศรษฐกิจให้เติบโตต่อไป

 4.2.3 นโยบายราคา

ธุรกิจท่าเทียบเรือ

บริษัทมีนโยบายเสนอราคาที่เหมาะสมแก่ลูกค้า โดยพิจารณาจากราคาตลาดและปริมาณการใช้
บริการเป็นสำคัญ ซึ่งโดยทั่วไปจะเป็นไปตามขนาดน้ำหนักและปริมาณสินค้าที่บรรทุกลงเรือ
ประกอบกับปริมาณและจำนวนครั้งของการใช้บริการของลูกค้ารายนั้น ๆ
ซึ่งหากมีการใช้บริการเป็นประจำและในปริมาณที่มากบริษัทจะมีส่วนลดให้
อย่างไรก็ตามเมื่อเปรียบเทียบกับราคาของคู่แข่ง ทั้งในกรณีของราคาปกติและราคาที่มีส่วนลดแล้ว
ราคาของบริษัทก็ยังเป็นราคาที่ต่ำกว่าคู่แข่งขัน
เนื่องจากข้อได้เปรียบในเรื่องของการบริหารต้นทุนที่ต่ำกว่า

นโยบายราคาของบริษัทจะมีทั้งราคาที่คงที่ (Fixed Price)
และราคาที่ขึ้นกับขนาดและประเภทของตู้สินค้า (Variable Price)

 ธุรกิจขนส่งในประเทศ

เป็นราคาตลาดที่สามารถเปรียบเทียบกับราคาของคู่แข่งได้
การกำหนดราคาขึ้นอยู่กับสภาวะเศรษฐกิจ ซึ่งปัจจุบันจะเป็นไปตามระยะทางที่ให้บริการ

ธุรกิจขนส่งระหว่างประเทศ

การกำหนดอัตราค่าระวางจะขึ้นอยู่กับอุปสงค์และอุปทานของตลาด
และความต้องการของลูกค้าเป็นต้นกำหนด
โดยจะพิจารณาจากราคาตลาดและปริมาณการขนส่งเป็นสำคัญ

 4.2.4 ช่องทางการจัดจำหน่าย

 ธุรกิจท่าเทียบเรือ

1) ลูกค้าที่เป็นเจ้าของเรือ
บริษัทจัดหาลูกค้าที่เป็นเจ้าของเรือเพื่อมาใช้บริการท่าเทียบเรือของบริษัท
โดยใช้ความสัมพันธ์ที่ดีของผู้บริหารที่มีต่อลูกค้าดังกล่าว

2) ลูกค้าที่เป็นเจ้าของตู้สินค้า
ลูกค้าที่เป็นเจ้าของตู้สินค้านั้นเป็นลูกค้าที่ติดต่อกับเจ้าของเรือที่ใช้บริการของบริษัทและฝ่ายการตลาดของบริษัทอยู่แล้ว

3) ลูกค้าที่เป็นบริษัทนำเข้าและส่งออกสินค้าระหว่างประเทศ
บริษัทจัดหาลูกค้าเหล่านั้นโดยฝ่ายการตลาดของบริษัทร่วมกับตัวแทนนายหน้าของบริษัทเจ้าของเรือ
และบริษัทเจ้าของตู้สินค้าที่ต้องการหาลูกค้าเพื่อมาใช้บริการเรือและตู้สินค้า

 ธุรกิจขนส่งในประเทศ

1) ลูกค้าที่ต้องการเรือลากจูงไว้ลากจูงเรือลำเลียงหรือนำร่องเรือบรรทุกสินค้าขนาดใหญ่

ธุรกิจขนส่งระหว่างประเทศ

1)  สายการเดินเรือที่ต้องการซื้อระวางเรือ หรือเช่าเรือ
    เพื่อขนส่งตู้สินค้าในการนำเข้าและส่งออกระหว่างประเทศ

2)  เจ้าของตู้สินค้าทั่วไปที่ต้องการซื้อระวางเรือเพื่อขนส่งตู้สินค้าทั้งตู้เปล่าและตู้ที่มีสินค้าในการนำเข้าและส่งออกระหว่างประเทศ

 4.2.5 ภาวะการแข่งขัน

บริษัทได้ให้ความสำคัญกับความเป็นเลิศในด้านการให้บริการอย่างต่อเนื่อง
และจากทำเลที่ตั้งท่าเทียบเรือของบริษัท ตั้งอยู่ที่ตำบลท่าข้าม อำเภอบางปะกง จังหวัดฉะเชิงเทรา
โดยห่างจากจุดทอดสมอเรือปากแม่น้ำประมาณ 14 กิโลเมตรเข้ามาในแม่น้ำบางปะกง
ซึ่งสถานที่ตั้งของบางปะกงอยู่ห่างจากกรุงเทพฯ เป็นระยะทางเพียง 52
กิโลเมตรและอยู่ระหว่างท่าเรือกรุงเทพ (คลองเตย กรุงเทพฯ ) กับท่าเรือแหลมฉบัง
(จังหวัดชลบุรี) โดยมีโรงงานที่อยู่ในนิคมอุตสาหกรรมต่างๆ ในบริเวณใกล้เคียงประมาณ 500 แห่ง
อีกทั้งไม่มีท่าเรือใดๆในบริเวณใกล้เคียง ทำให้บริษัทมีความสามารถในการแข่งขันสูง
เรือสินค้าที่เข้าเทียบท่าเรือของบริษัทสามารถเทียบท่าได้ครั้งละ 1 ลำ
และระยะเวลาเทียบท่าเพื่อขนถ่ายตู้สินค้าเข้าและออกของเรือแต่ละลำเฉลี่ยลำละ 1 วัน
และความสามารถของบริษัทในการรองรับตู้สินค้าได้สูงสุด 250,000 TEU ต่อปี
ซึ่งหากพิจารณาปริมาณเรือที่เทียบท่าของบริษัทและจำนวนตู้สินค้าที่ขนถ่ายผ่านท่าเทียบเรือของบริษัท
จะเห็นได้ว่าด้วยศักยภาพของท่าเทียบเรือ
สิ่งอำนวยความสะดวกและบริการอื่นๆของบริษัทยังสามารถรองรับการขยายตัวของจำนวนเรือและตู้สินค้าที่จะมาใช้บริการได้อีกมาก

ท่าเทียบเรือของบริษัท บางปะกง เทอร์มินอล จำกัด (มหาชน)
เป็นท่าเทียบเรือแบบตู้คอนเทนเนอร์ที่ดำเนินงานโดยเอกชน
ดังนั้นการพิจารณาภาวะการแข่งขันจะพิจารณากับธุรกิจท่าเทียบเรือแบบตู้คอนเทนเนอร์ที่ดำเนินงานโดยเอกชน
ซึ่งในปัจจุบันท่าเทียบเรือแบบตู้คอนเทนเนอร์ของเอกชนในประเทศไทยมีทั้งหมด 11 ท่า
ในจำนวนนี้เป็นท่าเทียบเรือที่ได้รับสัมปทานในเขตท่าเรือแหลมฉบังจำนวน 5 ท่า
ท่าเทียบเรือริมแม่น้ำเจ้าพระยา 5 ท่า และท่าเทียบเรือของบริษัทซึ่งอยู่ริมแม่น้ำบางปะกง 1 ท่า
ซึ่งจะเห็นได้ว่าท่าเทียบเรือที่ตั้งอยู่ในแม่น้ำบางปะกงมีเพียงท่าเรือของบริษัทรายเดียว
ดังนั้นจึงไม่สามารถเปรียบเทียบกับท่าเรืออื่นๆได้ เนื่องจากทำเลที่ตั้งที่แตกต่างกัน
รวมทั้งท่าเรือที่มีขนาดที่แตกต่างกัน กล่าวคือ
ท่าเรือที่ตั้งอยู่ริมแม่น้ำเจ้าพระยามีขนาดเล็กกว่าท่าเรือของบริษัท
ส่วนท่าเรือคลองเตยกรุงเทพนั้นมีขนาดใหญ่กว่าบริษัทหลายเท่า
นอกจากนี้ยังไม่สามารถเปรียบเทียบกับท่าเทียบเรือที่ตั้งในบริเวณแหลมฉบังได้
เนื่องจากเป็นท่าเรือเอกชนที่ได้รับสัมปทานจากการท่าเรือแห่งประเทศไทย
ซึ่งแต่ละท่าจะมีการลงทุนสูงและมีขนาดใหญ่กว่าท่าเทียบเรือของบริษัทมาก

นอกจากทำเลที่ตั้งที่สะดวกต่อการขนถ่ายสินค้าและการเดินทางแล้ว
ภายในท่าเทียบเรือของบริษัทยังมีบริการโรงพักสินค้า ICD ที่อยู่ติดกับท่าเรือของบริษัท
ซึ่งเป็นข้อได้เปรียบในการแข่งขันของบริษัทโดยจะทำให้ลูกค้าของบริษัทสามารถประหยัดเวลาและลดค่าใช้จ่ายในการขนส่งเมื่อเทียบกับการใช้ท่าเทียบเรืออื่นๆ

 4.2.6 แนวโน้มอุตสาหกรรม

 ปริมาณการขนส่งสินค้าโดยระบบตู้คอนเทนเนอร์ 

จากแผนภูมิแสดงปริมาณตู้สินค้าขาเข้าเปรียบเทียบระหว่างปี 2551 กับ 2552 จะเห็นว่า
วิกฤตเศรษฐกิจในอเมริกาและยุโรปในปี 2551 จะมีผลกระทบต่อการนำเข้าตลอดปี 2551
โดยเฉพาะไตรมาสสุดท้ายของปี และแม้จะเห็นว่าปริมาณการนำเข้าสูงขึ้นอย่างต่อเนื่องในปี 2552
แต่ปริมาณ Teu(s) ที่สูงขึ้นในปี 2552
ส่วนใหญ่เป็นตู้สินค้าเปล่าที่เกินความต้องการของตลาดในภูมิภาคอเมริกา ยุโรป
สิงคโปร์และมาเลเซีย จึงมีการนำตู้สินค้าเปล่าเข้ามาเก็บในประเทศไทยเพื่อทำการยกเลิกการเช่า
ในขณะที่แผนภูมิแสดงปริมาณตู้สินค้าขาออกเปรียบเทียบระหว่างปี 2551 กับ 2552
จะเห็นว่าตั้งแต่ไตรมาสที่ 3 ของปี 2552 เป็นต้นไป ปริมาณการส่งออกสูงเกือบเท่าและมากกว่าปี
2551 เป็นการสะท้อนให้เห็นว่า
เศรษฐกิจในยุโรปและอเมริกาซึ่งเป็นตลาดส่งออกหลักของประเทศไทยเริ่มฟื้นตัวดีขึ้น
การนำเข้าเพิ่มขึ้น ทำให้เกิดการขยายตัวทั้งนำเข้าและส่งออก
ส่งผลให้แนวโน้มอุตสาหกรรมในประเทศเป็นไปในเชิงบวก

[]

[]

4.3 การจัดหาผลิตภัณฑ์หรือบริการ

บริษัทได้รับอนุญาตให้ประกอบกิจการท่าเรือเดินทะเลจากหน่วยงานราชการที่เกี่ยวข้อง เช่น
กรมเจ้าท่า กรมศุลกากร กระทรวงคมนาคม เป็นต้น
และมีการจัดหาเครื่องมือและอุปกรณ์ในการให้บริการ เช่น ปั้นจั่น
รถยกขนาดใหญ่และเล็กสำหรับตู้คอนเทนเนอร์ จากตัวแทนจำหน่ายทั้งในประเทศและต่างประเทศ
โดยบริษัทได้คำนึงถึงคุณภาพ
ความทันสมัยของเทคโนโลยีของเครื่องมือและอุปกรณ์ที่ใช้ในการให้บริการแก่ลูกค้า
เพื่อให้ได้บริการที่รวดเร็ว และมีประสิทธิภาพ

นอกจากเครื่องมือและอุปกรณ์ข้างต้น
บุคลากรจะเป็นสิ่งสำคัญอย่างหนึ่งของการดำเนินธุรกิจของบริษัทโดยบริษัทจะจัดหาบุคลากรที่มีคุณภาพ
และมีนโยบายในการรักษาให้บุคลากรทำงานกับบริษัทในระยะยาว

 4.4 ผลกระทบต่อสิ่งแวดล้อม

บริษัทจะต้องมีการติดตามผลกระทบด้านสิ่งแวดล้อมที่อาจเกิดขึ้นจากการดำเนินธุรกิจ เช่น
ด้านคุณภาพของน้ำ เสียง อากาศ เป็นต้น
โดยมีการติดตามตรวจสอบคุณภาพสิ่งแวดล้อมอย่างต่อเนื่องและเคร่งครัด บริษัทได้ว่าจ้างบริษัท
เอส.พี.เอส.คอนซัลติ้ง เซอร์วิส จำกัด เป็นผู้ดำเนินการในการตรวจสอบผลกระทบดังกล่าว
โดยมีค่าใช้จ่ายเป็นจำนวนเงินปีละ 32,175 บาท
ซึ่งบริษัทจะต้องส่งผลการตรวจสอบผลกระทบดังกล่าวต่อกรมเจ้าท่าเป็นประจำทุกปี
ทั้งนี้ในระยะเวลา 10
ปีที่ผ่านมาบริษัทได้ปฎิบัติให้เป็นไปตามที่กฎหมายกำหนดและไม่ได้ก่อให้เกิดปัญหาใดๆ ต่อสิ่งแวดล้อม